Oliver Helander vuoden 2018 Kalevan kisoissa.
**Oliver Helander** (s. 1. tammikuuta 1997) on suomalainen keihäänheittäjä. Hänen seuransa on Oulun Pyrintö.  Tätä aiemmin hän edusti IF Raseborgia. Hän on pelannut myös käsipalloa, mutta valitsi keihäänheiton päälajikseen syksyllä 2016.

Ura
---

Keihäänheitossa Helander on heittänyt 600-grammaisella keihäällä 14-vuotiaiden Suomen ennätyksen 68,10 m vuonna 2011 ja 15-vuotiaiden Suomen ennätyksen 79,06 m vuonna 2012. Alle 18-vuotiaiden MM-kilpailuissa Donetskissa 2013 hän sijoittui neljänneksi. Alle 18-vuotiaat heittävät 700 gramman keihästä. Kilpailussa hän heitti parhaansa 75,36 m ensimmäisellään ja oli pitkään kolmantena, kunnes espanjalainen Pablo Bugallo ohitti hänet viimeisellä kierroksella ja nousi pronssille.. Kaudella 2014 Helander heitti 700-grammaisella keihäällä ennätyksen 79,34 m. Kaudella 2015 Helander heitti alle 20-vuotiaiden EM-kilpailuiden karsinnassa ennätyksensä 76,28 m ja sijoittui loppukilpailussa seitsemänneksi tuloksella 74,81 m.

Helander voitti miesten kilpailun vuoden 2017 Pihtiputaan Keihäskarnevaaleilla tuloksella 80,04 m ja ylitti samalla ensimmäistä kertaa urallaan 80 metriä. Bydgoszczin alle 23-vuotiaiden EM-kilpailuissa 2017 hän sijoittui seitsemänneksi tuloksella 74,46. Seinäjoen Kalevan kisoissa 2017 Helander voitti hopeaa ennätystään sivuavalla tuloksella 80,04 metriä. Elokuussa 2017 hän paransi ennätystään tulokseen 80,25 m 22-vuotiaiden SM-kilpailuissa Kauhavalla.

Kultainen keihäs -kilpailussa Vantaalla 26. toukokuuta 2018 hän heitti ennätyksekseen 85,46. Tulos ylitti myös EM-kilpailuiden tulosrajan. 7. heinäkuuta 2018 Helander teki uuden ennätyksensä Svenska Finlands Idrottsförbundin kisoissa ensimmäisellä heitollaan heittäen 88,02 m. Tuloksellaan hän oli lopulta sen kauden maailmantilastossa seitsemäs.

Jyväskylän Kalevan kisoissa heinäkuussa 2018 Helander voitti SM-kultaa tuloksella 81,26 m. Berliinin EM-kisoissa elokuussa 2018 hän sijoittui karsinnassa 16:nneksi tuloksella 76,64 m eikä selviytynyt loppukilpailuun. Vuoden 2018 Ruotsi-ottelussa Helander sijoittui toiseksi tuloksella 79,22 m.

Vuonna 2019 Helander heitti Kuortaneen Juhannuskisoissa 22. kesäkuuta 86,93 m ja Dohan MM-kisoissa 5. lokakuuta 80,36 m, jolla tuloksella sijoittui karsinnassa 19:nneksi. Helander joutui jättämään kauden 2020 kesken jo heinäkuussa, koska hänellä oli ongelmia toipua tammikuussa tehdystä olkapääleikkauksesta.

Helander edusti Suomea Tokion kesäolympialaisissa vuonna 2021 jääden karsintaan tuloksella 78,81. Tampereen Kalevan kisoissa 2021 Helander voitti kultaa kauden parhaallaan 86,13. Hän heitti ennätyksensä 89,83 Turussa 14. kesäkuuta 2022. Vuoden 2022 Eugenen MM-kisoissa hän oli kahdeksas tuloksella 82,24.

Lahden Kalevan kisoissa heinäkuussa 2023 Helanderin voittotulos oli 85,32 m. Hän sijoittui saman vuoden Budapestin MM-kilpailuissa seitsemänneksi tuloksella 83,38 ja Eugenessa käydyssä Timanttiliigan finaalissa kolmanneksi tuloksella 83,74.

Käsipalloilijana
----------------

Helander pelasi käsipallon SM-liigassa BK-46:n ja Sjundeå IF:n joukkueissa. Kaudella 2013–2014 hänet valittiin SM-liigan vuoden nuoreksi pelaajaksi. Vuonna 2013 hän pelasi Suomen maajoukkueessa alle 19-vuotiaiden avoimissa Euroopan-mestaruuskilpailuissa. Miesten maajoukkueessa hän pelasi ensimmäisen kerran vuonna 2014. Syksyllä 2014 Helander siirtyi opiskelemaan Ruotsiin Alingsåsin urheilulukion käsipallolinjalle. Hän edusti Elitserienissä pelannutta Alingsås HK -seuraa. Joulukuussa 2015 hän palasi SM-sarjaan Sjundeå IF -joukkueeseen.

Helanderin isä Jan Helander on pelannut käsipalloa SM-sarjassa ja Suomen maajoukkueessa, ja myös hänen äitinsä Leona on pelannut käsipalloa.

Tilastoja
---------

|  |  |
| --- | --- |
| Parhaat tulokset
* 89,83 (1) Turku 14.6.2022
* 88,02 (1) Pietarsaari 7.7.2018
* 87,32 (2) Turku 13.6.2023
* 86,93 (2) Kuortane 22.6.2019
* 86,13 (1) Tampere 29.8.2021
* 85,46 (1) Vantaa 26.5.2018
* 85,46 (5) Tukholma 30.6.2022
* 85,32 (1) Lahti 30.7.2023
* 84,84 (4) Turku 11.6.2019
* 83,74 (3) Eugene 16.9.2023

Lähde: Tilastopaja
 | Kausien parhaat heitot
* 2015 76,28 Eskilstuna 16.7.
* 2016 71,67 Oulu 23.7.
* 2017 80,25 Kauhava 6.8.
* 2018 88,02 Pietarsaari 7.7.
* 2019 86,93 Kuortane 22.6.
* 2021 86,13 Tampere 29.8.
* **2022 89,83 Turku 14.6.**
* 2023 87,32 Turku 13.6.

 |

Lähteet
-------

1. ↑  Pulli, Helander, Läspä ja Alanen vaihtavat Oulun Pyrintöön *yleisurheilu.fi*.  7.12.2021. Viitattu 15.12.2021.
2. 1 2 3 4  Oliver Helander osaa heittää  29.6.2013. Länsi-Uusimaa.  Arkistoitu 21.7.2015. Viitattu 12.7.2013.
3. 1 2 3 4 5 6 7 8  Oliver Helander Tilastopaja (vaatii kirjautumisen, maksullinen palvelu).
4. ↑  Backman, Sebastian: VN: Oliver Helander väljer spjutet – spelar inte handboll nästa säsong  18.08.2016. Yle. Viitattu 27.6.2017. (ruotsiksi)
5. ↑  Degerlund, Toni: Unelma olympiamitalista – Kahden lajin superlahjakkuus valitsi lopulta päälajikseen keihäänheiton.  *Länsi-Uusimaa*, 1.9.2016, s. 12–13.
6. ↑  Javelin Throw (700g) Series Result - 8th IAAF World Youth Championships IAAF. Viitattu 15.7.2013. (englanniksi)
7. ↑  Helander 80,04: MM-kisojen tulosraja ei ole mahdoton *Yleisurheilu.fi*.  3.7.2017. Viitattu 5.7.2017.
8. ↑  Lehtisaari, Matti: Vain yksi keihäsmies MM-kisoihin – Pitkämäki kiskaisi jälleen SM-kultaa *Yle Urheilu*.  23.7.2017. Yle. Viitattu 23.7.2017.
9. ↑  Långkvist, Carl-Magnus: Helander slog till igen – kastade nytt rekord *Yle Sporten*.  6.8.2017. Viitattu 6.8.2017. (ruotsiksi)
10. ↑  Helander säväytti Vantaalla, Pitkämäki: Oliverilla eväät 90 metrin heittoon  26.5.2018. Suomen Urheiluliitto. Viitattu 27.5.2018.
11. ↑  Keihäslupaus Helander tempaisi hirmuheiton: 88,02! *yle.fi*. Viitattu 7.7.2018.
12. ↑  Javelin Throw - men - senior - outdoor - 2018 *www.iaaf.org*. Viitattu 25.6.2019.
13. ↑  Ikävät tuntemukset palasivat - keihäänheittäjä Oliver Helanderin kausi on ohi *www.iltalehti.fi*. Viitattu 28.7.2020.
14. ↑  Helander yllätti ja pettyi, Etelätalo keihäsfinaaliin, Armannon mitalihaaveet menivät – katso maailmanennätykseen huipentuneen olympiayön kohokohdat *Yle Urheilu*. Viitattu 1.9.2021.
15. ↑  Pettynyt Oliver Helander pyöritteli päätään, Lassi Etelätalo venyi jälleen finaalissa – maaginen Anderson Peters otti hirmuheitolla keihäskultaa  24.7.2022. Yle Urheilu. Viitattu 24.7.2022.
16. ↑  Oliver Helander parannuskohteestaan: "Otetaan ne Budapestissa" *Yle Urheilu*.  27.7.2023. Viitattu 30.7.2023.
17. ↑  Käsipallon Vuoden valinnat 2013–2014 *Suomen Käsipalloliitto*.  28.5.2014. Viitattu 16.11.2014.
18. ↑  Backlund, Jens: Käsipallon miesten maajoukkue *users.abo.fi*. Viitattu 16.11.2014.
19. ↑  Helander kahdesti mitaleilla – Roope Auvinen moukaroi SM-kultaa.  *Etelä-Uusimaa*, 31.8.2014, nro 67, s. 10. Artikkelin verkkoversio Issuu.com-sivustolla. Viitattu 16.11.2014.
20. ↑  Oliver Helander nousi Alingsåsin ykkösjoukkueeseen – ura vahvassa nousussa *Suomen Käsipalloliitto*.  9.3.2015. Viitattu 29.4.2016.
21. ↑  Oliver Helander palaa Suomen kentille *Käsipallon SM-liiga*.  11.12.2015. Viitattu 29.4.2016.
22. ↑  Miesten maajoukkue - Pelatut A-maaottelut 1947-2020  19.1.2020. Suomen Käsipalloliitto. Viitattu 28.7.2020.
23. ↑  Suurleiri 2014: P98:n Helander ja Maijala matkalla huipulle  8.6.2014. Suomen Käsipalloliitto. Viitattu 28.7.2020.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Yle

 |

 |